
Szent Cirják vértanúnak és édesanyjának, Julittának emléke.
A kedd esti alkonyati zsolozsmán
„Uram, tehozzád…” után
6. hang
Istenem, ki azt akarod, hogy mindenki üdvözüljön, * tekints reám, figyelj imádságomra, * könnyeimet ne vesd meg hitvány dologként! * Van-e valaki, aki hozzád járult és eléd borult * és tüstént meg nem szabadítottad? * Van-e valaki, aki forró buzgósággal feléd kiáltott, * és mindjárt meg nem hallgattad? * Most is siess, Uralkodó Uram, *’ nagy kegyelmeddel minden hozzád folyamodó üdvözítésére!
A bűnök megrémítettek, az élvezetvágy összetört, * emberszereteteddel emelj föl, Irgalmas! * Ne engedd, hogy a gonoszlélek kárörömének tárgya legyek! * Ne hagyd, hogy méltatlanná legyek félelmetes titkaidra! * Halálom előtt fogadd el irgalmasan * sóhajtásaimat és könnyeimet, *’ és szabadíts meg engem a szenvedélyektől!
Siránkozz, lelkem, míg nem jön a halál! * Borulj le bűnbánattal a Teremtő előtt! * Teljes szívedből onts könnyeket! * Kiáltsd Krisztusnak töredelemmel: * Vétkeztem ellened, Istenige, * de fogadj el sok bűnöm ellenére, * ne utálj meg engem, rossz szemmel ne nézz reám, * igazságos Bírám, * ó Hosszantűrő, ne taszíts a tűzre, *’ a te nagy irgalmasságod által!
4. hang. Minta: Mint a vértanúk...
A féleszű hatalmas zsarnokot * még kifejletlen testtel, de tökéletes szívvel * bátran megszégyenítetted, * Cirják vértanú. * Azért az téged a bírói ítélőszék előtt * kegyetlenül halálba küldött, * és így eljegyzett az örök élettel, * ahová el is jutottál, *’ még miközben rád ömlő véred gőzölgött.
Mint a Szentlélektől öntözött, * termékeny szőlőtőke, * bensődből sarjadzott fiadat, * Cirjákot vitted feláldozásra, * dicsőséges Julitta, * hogy a vértanúság présén kisajtolják. * Vele együtt a töredelem borát fakasztottad, * s azzal meg is örvendeztetitek *’ a ti emléketeket híven ünneplők lelkét.
Megkínoztak és mindenféle gyötrelmet * férfiasan elviseltél, * magasztalásra méltó. * Tulajdon szemeddel végignézted fiad kivégzését, * s kettős vértanúságot szenvedtél, Julitta! * Azért kettős koszorút ad neked a Bíró, *’ aki mindenhatóságával győzelemre juttatja a bajvívókat.
Dicsőség... 6. hang
Jertek, és nézzétek mindnyájan * a csodálatos és megdöbbentő látványt! * Ki látott olyat, hogy hároméves gyerek * megszégyeníti a zsarnokot? * Mekkora csoda! * Kisded létére is, * mihelyt anyja keblére tették, így kiáltott: * Ne félj, anyám, a szörnyű világkormányzó kínzásától, * mert Krisztus mindazok ereje, *’ akik őbenne bíznak! 
Most és... 
A szeplőtelen Szűz meglátta, * hogy keresztfán függ a mi életünk, * édesanyai fájdalmában jajongva fölkiáltott: * Fiam és Istenem, *’ üdvözítsd buzgó magasztalóidat!

Előverses sztihirák 
6. hang
A te kereszted, Urunk, * a te népednek élet és oltalom, * és benne remélve * téged, mint megfeszített Istenünket éneklünk: *’ Könyörülj rajtunk!
A te kereszted, Uralkodó, * megnyitá a Paradicsomot az emberi nemnek, * és mi megszabadulván a romlásból, * téged, mint megfeszített Istenünket éneklünk: *’ Könyörülj rajtunk!
Bajnok vértanúk, a mennyország polgárai * sok kínt elviseltek a földi bajvívásban. * Az ő közbenjárásukra és imádságukért *’ mindnyájunkat őrizz meg, Urunk!
Dicsőség... 8. hang
A hároméves gyermek a Szentháromságot hirdette, * és kisded létére édesanyját így bíztatta: * Hagyd abba, anyám, a könnyek ontását, * felülről a Teremtő figyel ránk, *’ és üdvözíti a mi lelkünket!
Most és... 
Látta a szeplőtelen Bárányka, * hogy Bárányát törvényszegő emberek keresztre feszítették, * bánkódva, jajszóval felkiáltott: * Ó, jaj nekem, szeretett gyermekem! * Hogyan fizet neked a zsidók hálátlan népe? * Megfoszt tőled, gyermektelenné tesz engem, *’ ó mindennél kedvesebb!

Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség... most és...
Legszeplőtelenebb Szűz, * Krisztus Istenünknek anyja, * tőr járta át a Te legszentebb lelkedet, * mikor Fiadat és Istenedet önként megfeszítve láttad. * Ne szűnjél, ó áldott, Őt imádni, * hogy ajándékozza nekünk *’ vétkeink bocsánatát.
